Aggrey Awori

Aggrey Siryoyi Awori (Yazaalibwa nga 23 Ogwokubiri 1939 – 5 Ogwomukaaga 2021) Munnayuganda munnabayanfuna, munnabyabufuzi era munnabyamizannyo eyaweerezaako nga minisita w'ebyempuliziganya ne tekinologiya mu kabineeti ya Uganda okuva nga 16 Ogwokubiri 2009 okutuuka nga 27 Ogwokutaano 2011.https://web.archive.org/web/20150413225108/http://www.newvision.co.ug/D/8/12/673643 Ngatannagenda mu kifo ekyo, yakiikirirako ekitundu kya Samia mu Bugwe ey'obukiikakkono, mu disitulikiti y'e Busia mu palamenti ya Uganda okuva mu 2001 okutuuka mu 2006. Awori yali mubaka ku ludda oluvuganya gavumenti ayogera ennyo ow'ekibiina ky'ebyobufuzi ekya Uganda People's Congress (UPC). Mu mwaka gwa 2007, yava mu kibiina ki UPC ne yeegatta ku kibiina kya National Resistance Movement ekiri mu buyinza.https://web.archive.org/web/20150414005819/http://www.newvision.co.ug/D/8/13/603500

 Obuvo 
Awori yazaalibwa nga  23 Ogwokubiri 1939, ku kyalo Budimo mu disitulikiti y'e Busia , okuliraana ensalo ya Uganda ne Kenya nga mwana wa kkumi ku baana ekkumi n'omusanvu nga bwe baazaalibwa mu maka gaabwe. Bazadde be baali Canon Jeremiah Musungu Awori, Omusumba mu kkanisa y'abakulisitaayo eyasooka mu buvanjuba bwa Afirika ne mukyala Mariamu Odongo Awori, omusawo era omusomesa mu kitundu. Baganda ba Aggrey mulimu W.W.W. Awori, omulwanirizi w'eddembe era mmemba w'olukiiko olufuzi e Kenya nga Kenya tennafuna mefuga, omumyuka wa pulezidenti wa Kenya  owoomwenda Moody Arthur Awori ne Mary Okelo, omukyala eyasooka mu buvanjuba bwa Afirika okukulira ettabi lya bbanka ya Barclays era omutandisi wa bbanka y'abakyala mu Kenya eya Kenya Women Finance Trust, bbanka y'abakyala yokka mu Kenya.  Mary era ye mutandisi w'amasomero ga Makini Schools, omuyungo gw'amasomero mu Buvanjuba bwa Afirika ogukulembera ebyenjigiriza.

Awori yalina amaka mu kibuga mu  Munisipali y'e Busia n'ennyumba gye yalina mu kyalo mu disitulikiti y'e Bugiri.

 Okusoma 
Awori yasomera Nabumali High School mu disitulikiti y'e Mbale ne ku King's College Budo, mu disitulikiti y'e Wakiso, nga gonna gali mu Uganda. Ye yali omukulembeze w'abayizi owa Canada House ku ssomero lya King's College Budo. Bwe yali ng'akyali ku ssomero lya King's College Budo (okuva 1959 okutuuka 1961), Aggrey yalondewa wamu ne banne abalala abaali abagezi okugenda okutendekebwa mu bukodyo bw'ekinnamagye mu ttendekero lya Sandhurst Military College mu ggwanga mu Bungereza. Kyokka kitaawe Canon Awori yagaana ekirowoozo kya mutabani we eyali munnabitone ennyo okwegatta ku magye.https://web.archive.org/web/20150414005341/http://www.newvision.co.ug/mobile/Detail.aspx?NewsID=632367&CatID=387 Okuva mu 1961 okutuuka mu 1965, yafuna sikaala okusomera ku yunivasite y'e Harvard. Mu mwaka ogwasooka yasoma amasomo ga ssaayansi wa nuclear physics, naye oluvannyuma yakyusa n'asoma essomo ly'ebyenfuna mu by'obufuzi.https://www.monitor.co.ug/uganda/lifestyle/reviews-profiles/aggrey-awori-gifted-orator-master-of-all-trades--3464672

Bwe yali ng'akyali ku Harvard, Aggrey yafuuka omuntu eyasooka mu byafaayo by'emizannyo gya yunivasite eno okuwangula emizannyo esatu omwali Okubuuka kwa long jump, high hurdles, ne 60-yard dash, naakola likodi mu muzannyo gwa hurdles n'afuuka eky'okulabirako mu muzannyo gwa dash. Atuuse ku bintu ebyobuwanguzi bingi ekyamuyamba okutuuka ku buwanguzi bw'emizannyo gya ssettendekero eno.https://www.monitor.co.ug/uganda/sports/athletics/awori-an-olympian-of-great-distinction-3464464?view=htmlamp Mu kadde we yatikkirirwa ku ssettendekero wa Harvard, Awori yalina likoda z'emizannyo egizannyirwa munda mu bizimbe ttaano n'egizannyirwa wabweru w'ebizimbe ssatu. Era yakiikirira Uganda mu misinde egya mmita ekikumi mu kkumi mu mizannyo gya Summer Olympics egya 1960 ne mu mizannyo gya Summer Olympics egya 1964, wabula yalemererwa okuwangulayo omudaali gwonna.https://web.archive.org/web/20200418011126/https://www.sports-reference.com/olympics/athletes/aw/aggrey-awori-1.html

Awori alina diguli eyookubiri mu byenfuna okuva ku Yunivasite y'e Syracuse mu Amerika.

 Emirimu 
Mu 1967, Awori yalondebwa okubera dayirekita eyasooka owa ttivi ya Uganda Television (UTV). Mu 1971 Awori yasibibwa okumala emyezi ebiri oluvannyuma lwa Idi Amin okuvuunika gavumenti eyaliko, kubanga mu kaseera ako Amin mwe yasooka okugerezaako okuvuunikira gavumenti, ono teyaweereza kwogera kwe ku nsonga eno, kyokka nga yamulimba nti bino byali biweerezeddwa. Yagenda mu buwanganguse bw'eyobufuzi mu Kenya, gye yasomeseza eby'amawulire mu by'obufuzi ku yunivasite y'e Nairobi okutuusa mu 1976 oluvannyuma n'atandika okulambula amawanga agali ku lukalu lwa Africa nga muno yakyalira amawanga omwali Tanzania, Liberia ne  Senegal era n'adda e Nairobi mu 1979.

Oluvannyuma lw'okuggyibwako kwa Idi Amin mu 1979, Awori yakomawo mu Uganda. Wano yavuganya ku kifo mu lukiiko lw'eggwanga Uganda olwa National Assembly, kyokka n'awangulwa. Oluvannyuma yafuuka omubaka wa Uganda mu ggwanga lya Amerika, okutuuka lwe yakyusibwa Tito Okello Lutwa mu 1985. Yaweerezaako ng'omubaka wa Uganda e Belgium okuva mu 1985 okutuusa mu 1987 lwe yasuulibwa Yoweri Museveni.

Oluvannyuma lw'okufuna obubudamu obutono e Nairobi, Awori yatandika okuzimba ekibinja ky'abayeekera ekyakolera mu kitundu ky'obuvanjuba bwa Uganda ekyatuumibwa Force Obote Back Again (FOBA). Yategeeza nti ekyamukozesa kino bwali busungu ku ggye lya Museveni erya National Resistance Army, eryali liwambye ebintu bye. Mu 1992, yasattulula ekibinja kye eky'abayeekera ekyali kisingamu abalwanyi abato. Mu 1993, Awori yasisinkana ne Museveni mu New York era yalondebwa okubeera ekitundu ku lukiiko lwa Constituent Assembly okubaga ssemateeka wa Uganda nga kw'ogasse n'okufuuka omubaka wa palamenti.

Yakwata ekifo kya kusatu mu kalulu k'obwapulezidenti akaakubibwa mu 2001, oluvannyuma lw'okufuna ekitundu kimu n'obutundu buna ku kikumi (1.41%) eky'obululu.http://news.bbc.co.uk/2/hi/africa/1209952.stm

Yakiikirira ekitundu kya Samia, mu Bugweri ey'obukiikakkono, mu disituliki y'e Busia mu palamenti ya Uganda okuva mu 2001 okutuuka mu 2006. Awori yali musajja ateerya ntama ku ludda oluvugaya gavumenti mu palamenti ow'ekibiina ky'ebyobufuzi ekya Uganda People's Congress (UPC). Mu 2007, yava mu kibiina ky'ebyobufuzi ekya UPC ne yeegatta ku kibiina ky'ebyobufuzi ekiri mu buyinza ekya National Resistance Movement.

Yali minisita w'amawulire n'ebyempuliziganya kko ne tekinologiya mu kabineti ya Uganda okuva nga 16 Ogwokubiri 2009 okutuusa nga 27 Ogwokutaano mu 2011. Mu kukyusakyusa mu baminisita ba Uganda okwakolebwa nga 27 Ogwokutaano 2011, yasuulibwa ku kifo kino era n'asikizibwa Ruhakana Rugunda.https://www.facebook.com/note.php?note_id=10150208384704078&comments Olw'ekifo kye ku kabineti, yaliko omukiise wa palamenti ya Uganda (MP).

 Obulamu bwe ng'omuntu 
Yali muumbo ne Thelma Awori, eyali ssenkulu w'ekitongole ekikola ku nteekateeka z'ekibiina ky'amawanga amagatte ekya United Nations Development Programme. Era wamu baali bazadde nga balina abaana abakulu mukaaga.

Aggrey Awori, ku myaka 82, yafa obulwadde bwa COVID-19 nga 5 Ogwomusanvu 2021, mu ddwaliro ery'obwannannyini e Naalya, mu Kampala.https://www.the-star.co.ke/news/africa/2021-07-05-former-ugandan-presidential-candidate-aggrey-awori-dies/https://www.monitor.co.ug/uganda/news/national/raila-odinga-eulogises-aggrey-awori-3463368

 Ebijuliziddwa 

 Ebijuliziddwa wabweru wa Wikipedia 
 Website ya palamenti ya Uganda
Olukalala lwa ba minisita ku kabinet olujudde, Ogwomukaaga 2006
 Olukalala lwa ba minisita ku kabinet olujudde, Ogwokubiri 2009
Olukalala lwa ba minisita ku kabinet olujudde, Ogwokutaano 2011